Det er unormale ishockeydragter, som tilskuerne får at se torsdag og fredag aften.

Når de to ishockeymandskaber fra Aalborg Pirates og Frederikshavn White Hawks i aften  skøjter på isen, er det i en meget utraditionel spilledragt. Begge klubber er nemlig blevet enige om at stille op i stilfulde nytårsoutfits, som forestiller smoking og jakkesæt. Aalborg i hvidt og gæsterne fra Frederikshavn i blåt. Og normalt vil man på ryggen af de normale spillertrøjer finde spillernes navne, men i aften er det spillernes kæle- og øgenavne, som pryder på ryggen. Så i aften hedder spillerne fra Aalborg Pirates for eksempel Heine, Ida, Mini, Maxi og andre spøjse navne. Nogle af de 5000 tilskuere kan være heldige at blive ejere af de specielle spillertrøjer, for efter kampen afholdes der auktion over trøjerne. Dog kan køberne først få trøjerne udleveret fredag. De to mandskaber tørner sammen i det første af to lokalbrag på to dage. Fredag venter returopgøret i Frederikshavn, hvor der også skal spilles i nytårstrøjerne. Efter kampen kan du læse og se reaktioner på opgøret her på tv2nord.dk.